b'\n_START_ARTICLE_\nKanonenjagdpanzer\n_START_SECTION_\nAjalugu\n_START_PARAGRAPH_\nEsimesed protot\xc3\xbc\xc3\xbcbid ehitasid 1960. aastal Hanomag ja Henschel. Aastatel 1966 ja 1967 ehitati Bundeswehrile 770 masinat, neist 375 Hanomagi ja 375 Henscheli poolt. Kaheksak\xc3\xbcmmend masinat m\xc3\xbc\xc3\xbcdi ka Belgiale, nende k\xc3\xa4ttetoimetamist alustati 1975. aasta aprillis._NEWLINE_Kui N\xc3\xb5ukogude Liit hakkas kasutusele v\xc3\xb5tma T-64 ja T-72 t\xc3\xbc\xc3\xbcpi tanke, siis muutus 90 mm kahur vananenuks. Lisaks juhtisid Teise maailmas\xc3\xb5ja kogemusega tankijahtijad t\xc3\xa4helepanu kasematti paigutatud relva puudustele: horisontaalne laskesektor oli piiratud 15 kraadiga kummaski suunas. Kuigi tootjad v\xc3\xa4itsid, et masinad v\xc3\xb5iks \xc3\xbcmber relvastada 105 mm kahuritega, muudeti aastatel 1983\xe2\x80\x931985 163 masinat rakette kandvateks tankit\xc3\xb5rjesoomukiteks (Raketenjagdpanzer) Jaguar 2. Kahur asendati katusel paikneva raketiseadeldisega TOW/HOT ja lisati soomust. Teistel masinatel eemaldati kahur ja need muudeti luure- ja tulejuhtimissoomukiteks suurt\xc3\xbcki- ja miinipilduja\xc3\xbcksuste jaoks. M\xc3\xb5ned Kanonenjagdpanzerid j\xc3\xa4id kasutusele kuni 1990. aastani.\n_START_SECTION_\nKonstruktsioon\n_START_PARAGRAPH_\nKanonenjagdpanzer oli kergelt soomustatud kiire ja mobiilne tornita soomusmasin. Meeskond koosnes neljast mehest (komand\xc3\xb6r, juht, sihtur ja laadija). Masina kere oli terasest kokku keevitatud ja soomuse maksimaalne paksus oli ainult 50 mm. Kanonenjagdpanzeri kahur paiknes kasematis, nagu paljudel Teise maailmas\xc3\xb5ja aegsetel tankit\xc3\xb5rjesoomukitel. Kahur paiknes keskjoonest veidi paremal, seda sai p\xc3\xb6\xc3\xb6rata kummalegi poole vaid 15\xc2\xb0 ja \xe2\x88\x928\xc2\xb0 kuni +15\xc2\xb0 \xc3\xbcles-alla liigutada. Lahingvarustusse kuulus kuni 51 80 mm m\xc3\xbcrsku ja 4000 padrunit kahele 7,62 mm MG3 kuulipildujale. Kanonenjagdpanzeril oli ABK kaitse ja seadmed \xc3\xb6iste lahingute pidamiseks.'